Broj: 711-I-2237-P-160/23-05-21

Zagreb, 19. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva,, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Maria Madunića, OIB: ……………..,** **pomoćnika ministra u Ministarstvu mora, prometa i infrastrukture do 31. ožujka 2022.**,na 28. sjednici održanoj 19. listopada 2023., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, te propustom podnošenja imovinske kartice povodom prestanka obnašanja dužnosti do 30. travnja 2022., obveznik** **Mario Madunić, pomoćnik ministra u Ministarstvu mora, prometa i infrastrukture do 31. ožujka 2022. počinio je povredu članka 10. stavka 2. i stavka 4. ZSSI-a.**
2. **Za povredu iz točke I. ove izreke, obvezniku Mariu Maduniću izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznik Mario Madunić, pomoćnik ministra u Ministarstvu mora, prometa i infrastrukture nije podnio imovinsku karticu povodom godišnje obveze podnošenja do 31. siječnja 2022. za 2021. godinu te imovinsku karticu povodom prestanka obnašanja dužnosti do 30. travnja 2022., slijedom čega je protiv navedenog obveznika otvoren predmet broj: Pp-160/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 19. lipnja 2022., Registar obveznika te Registar imovinskih kartica.

Povjerenstvo je odlukom od 04. srpnja 2023. u odnosu na obveznika Maria Madunić, pomoćnika ministra u Ministarstvu mora, prometa i infrastrukture utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. i 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2022. za 2021. godinu te imovinske kartice povodom prestanka obnašanja dužnosti zaključno do 30. travnja 2022. godine a uzimajući u obzir da je Mario Madunić prestao obnašati dužnost pomoćnik ministra u Ministarstvu mora, prometa i infrastrukture 31. ožujka 2022., što je Povjerenstvo utvrdilo uvidom u Registar obveznika.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je dana 04. srpnja 2023. obvezniku uputilo obavijest Broj: 711-I-1460-P-160-/23-02-21 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest Povjerenstva zaprimio 26. srpnja 2023. te je na istu dostavio očitovanje u kojem u bitnom navodi kako je dužnost pomoćnika ministra u Ministarstvu mora, prometa i infrastrukture RH obnašao od 18. veljače 2016. do 31 .ožujka 2022. godine, kada ga je Vlada Republike Hrvatske razriješila na vlastiti zahtjev.

Nadalje navodi da je svoje obveze prema Povjerenstvu od imenovanja na dužnost redovno izvršavao, no u siječnju 2022. godine nenamjerno nije predao imovinsku karticu za 2021. godinu, a greškom je nije zatvorio u roku od 30 dana po prestanku obavljanja dužnosti.

Obveznik ističe kako je njegova greška nenamjerna, te nije želio povrijediti zakonske propise o sukobu interesa, kao i da se propust dogodio zbog tadašnjih težih zdravstvenih problema koje je imao. Ukoliko je moguće spreman je zatvoriti svoju imovinsku karticu iz tadašnjeg razdoblja, pošto nije tada imao nikakvih promjena u njoj.

Zaključno ističe kako je propust prema Povjerenstvu nenamjeran, i bio je isključivo rezultat spomenutog razloga u jednom težem životnom razdoblju kao i da je spreman kroz suradnju ispraviti svoj propust.

Povjerenstvo je uvidom u Registar obveznika utvrdilo da je Mario Madunić dužnost pomoćnika ministra u Ministarstvu mora, prometa i infrastrukture obavljao u razdoblju od 18. veljače 2016. do 31. ožujka 2022.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., u daljnjem tekstu: ZSSI/11) propisivao je da su pomoćnici ministara dužnosnici u smislu navedenog Zakona. Nadalje, Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka. Isto tako, člankom 3. stavkom 2. ZSSI/11-a bilo je propisano da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Uvidom u registar dužnosnika utvrđeno je kako je Mario Madunić dužnost pomoćnika ministra u Ministarstvu mora prometa i infrastrukture do 31. ožujka 2022. g., stoga je povodom obnašanja navedene dužnosti obvezan postupati sukladno odredbama ZSSI/11-a i ZSSI-a. Iako je članak 3. stavak 1. podstavak 26. ZSSI-a, koji je propisivao kako su pomoćnici ministara dužnosnici u smislu odredbi ZSSI-a, brisan izmjenama i dopunama ZSSI-a („Narodne novine“ broj 98/19.), Mario Madunić, koji je nastavio obnašati dužnost pomoćnika ministra u Ministarstvu do 31. ožujka 2022. g., i nadalje obvezuju odredbe ZSSI-a u obnašanju opisane dužnosti.

Iz navedenog proizlazi da je obveznik Mario Madunić bio obveznikom ZSSI/11 i ZSSI/21 do trenutka kada je prestao obnašati dužnost pomoćnika ministra, odnosno do 31. ožujka 2022.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2021. do 31. siječnja 2022., te imovinsku karticu povodom prestanka obnašanja dužnosti zaključno do 30. travnja 2022., a niti do dana donošenja ove odluke.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Mario Madunić propustio podnijeti imovinske kartice Povjerenstvu do 31. siječnja 2022. godine za 2021. godinu sa stanjem na zadnji dan 2021. godine, a kojim propustom je povrijedio odredbu članka 10. stavka 4. ZSSI-a te imovinsku karticu povodom prestanka obnašanja dužnosti zaključno do 30. travnja 2022. kojim propustom je povrijedio odredbu članka 10. stavka 2. ZSSI-a

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir činjenicu da je obveznik uvidio svoj propust koji je bio nenamjeran uslijed bolesti, Povjerenstvo je utvrdilo primjerenim obvezniku za povredu odredbe članka 10. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan podnijeti predmetne imovinske kartice.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Mario Madunić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana